70% in peiling wil nie Spele in Tokio hê | Netwerk24
13 April 2021 06:31
'n Groot aantal respondente in 'n peiling van 'n Japanse nuusagentskap voel nie gemaklik daarmee dat die Olimpiese Spele vanjaar in Tokio gehou word nie. Foto: Getty Images
Die Spele is gereël om op 23 Julie in Tokio te begin, maar baie mense is weens die onsekerheid oor die koronaviruspandemie skepties.
In Kyodo News se peiling meen 39,2% van die respondente dat die Spele gekanselleer moet word, terwyl 32,8% meen dit moet op 'n ander tyd gebeur. Slegs 24,5% meen dit moet voortgaan.
Noodmaatreëls, wat vir 'n maand sal geld, is Maandag in die hoofstad ingestel om 'n vierde vlaag van die virus te probeer voorkom.
Meer as 92,6% van die respondente het egter aangedui dat hulle angstig oor 'n styging in die infeksies is.
Hoewel Japan se inentingsprogram vir mense ouer as 65 Maandag begin het, is daar steeds 'n tekort aan entstowwe. Die vrees bestaan dat die tempo van inentings nie die jongste vlaag van infeksies in bedwang gaan bring nie.
Sowat 60% van die respondente het ook aangedui dat hulle ontevrede is met die manier waarop die regering die inentingsprogram hanteer. – Reuters